A Bizottság 776/78/EGK rendelete

(1978. április 18.)

a tejtermékekre vonatkozó export-visszatérítések legalacsonyabb mértékének alkalmazásáról, valamint egyes rendeletek hatályon kívül helyezéséről és módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel a legutóbb a 2560/77/EGK rendelettel [1] módosított, a tej- és tejtermékpiac közös szervezéséről szóló, 1968. június 27-i 804/68/EGK tanácsi rendeletre [2] és különösen annak 17. cikke (4) bekezdésére,

tekintettel a legutóbb a 2429/72/EGK rendelettel [3] módosított, a tej és tejtermékek utáni export-visszatérítés nyújtásának általános szabályairól, valamint az ilyen visszatérítések összegeinek rögzítésére vonatkozó követelményekről szóló, 1968. június 28-i 876/68/EGK tanácsi rendeletre [4] és különösen annak 6. cikke (2) bekezdésére,

mivel az érthetőség érdekében a következő rendeleteket, amelyek többszörös módosításra szorulnak, hatályon kívül kell helyezni, és egyetlen szöveggel kell helyettesíteni:

- a 2786/73/EGK rendelettel [5] módosított, az egyes sajtok harmadik országokba irányuló kivitelére alkalmazandó visszatérítés legalacsonyabb mértékére vonatkozó különös rendelkezésről szóló, 1968. október 15-i 1611/68/EGK bizottsági rendelet [6],

- a sajtok harmadik országokba irányuló kivitelére alkalmazandó visszatérítés legalacsonyabb mértékére vonatkozó különös rendelkezésről szóló, 1970. augusztus 4-i 1578/70/EGK bizottsági rendelet [7], és

- a tejtermékek kivitelére vonatkozó visszatérítés legalacsonyabb mértékének alkalmazásáról és a 2188/74/EGK rendelet hatályon kívül helyezéséről szóló, 1976. március 8-i 518/76/EGK bizottsági rendelet [8];

mivel a legutóbb a 2786/73/EGK rendelettel [9] módosított, egyes sajtok Svájcba irányuló kivitelére vonatkozó különleges feltételek megállapításáról szóló, 1968. augusztus 29-i 1324/68/EGK bizottsági rendelet [10] mellékletét módosítani kell annak a ténynek a figyelembevételével, hogy a jövőben a "Tilsit" és a "Butterkäse" sajtok a közös vámtarifa 04.04 E. I. b) 5. alszáma alá tartoznak, amennyiben azokat tagsággal nem rendelkező országokba exportálják;

mivel amennyiben az export-visszatérítési ráta a rendeltetési hely függvényében változik, a legutóbb az 1469/77/EGK rendelettel [11] módosított, a mezőgazdasági termékek tekintetében az export-visszatérítések alkalmazására vonatkozó részletes szabályok megállapításáról szóló, 1975. január 17-i 192/75/EGK bizottsági rendelet [12] 11. cikkének (2) bekezdése előírja, hogy a visszatérítésnek azt a részét, amelyet a kiviteli vámalakiságok teljesítésének napján alkalmazandó visszatérítés legalacsonyabb mértéke alapján számoltak ki, annak bizonyítéka ellenében kell megfizetni, hogy a termék elhagyta a Közösség földrajzi területét;

mivel a legutóbb a 269/78/EGK rendelettel [13] módosított, a feldolgozatlanul, vagy a Szerződés II. mellékletének hatálya alá nem tartozó, egyes áruk formájában exportált, egységes árrendszer hatálya alá tartozó termékek utáni export-visszatérítés nyújtására vonatkozó kiegészítő általános szabályok megállapításáról szóló, 1969. március 4-i 441/69/EGK tanácsi rendelet [14] 2. cikke (4) bekezdésének második albekezdése és a 3. cikkének (1) bekezdése előírja, hogy a visszatérítésnek a legalacsonyabb mérték alapján kiszámított részét haladéktalanul ki kell fizetni, amint a terméket az említett rendelet által bevezetett különleges szabályok alá vonják;

mivel számos, tagsággal nem rendelkező országgal szemben megállapított különleges szabályozás keretében az egyes tejtermékeknek ezekbe az országokba irányuló kivitelére alkalmazható visszatérítés alacsonyabb lehet, néhány esetben lényeges mértékben, mint a visszatérítés általánosan alkalmazott szintje; mivel az is előfordulhat, hogy nem rögzítenek visszatérítést;

mivel Svájc tekintetében mind az 1324/68/EGK rendelet – egyes sajtok esetében –, mind az ömlesztett sajt Svájcba irányuló kivitelére vonatkozó különleges feltételeinek létrehozásáról szóló, 1973. július 31-i 2074/73/EGK bizottsági rendelet [15] különleges szabályokat vezetett be; mivel az egyes sajtok Ausztriába irányuló kivitelére vonatkozó különleges feltételek megállapításáról szóló, 1978. január 18-i 102/78/EGK bizottsági rendelettel [16] Ausztria esetében szintén különleges szabályozást hoztak létre a 04.04 vámtarifaszám tekintetében; mivel a legutóbb az 1300/76/EGK rendelettel [17] módosított, az egyes sajtok Spanyolországba irányuló kivitelére vonatkozó különleges feltételek megállapításáról szóló, 1970. augusztus 4-i 1579/70/EGK bizottsági rendelet [18] értelmében a Spanyolországba (D övezet) exportált sajtokra is külön visszatérítési rátát alkalmaznak;

mivel a Svájcba, Ausztriába és Spanyolországba irányuló kivitelre vonatkozó különleges szabályozások biztosítják, hogy azokat a termékeket, amelyek más rendeltetési helyek tekintetében már kaptak visszatérítést, ne lehessen ebbe a három országba exportálni; mivel következésképpen, annak érdekében, hogy elkerüljék az exportőrök szükségtelen pénzügyi költségekkel való megterhelését a tagsággal nem rendelkező országokkal folytatott kereskedelemben, figyelembe kell venni ezeket a különleges szabályozásokat a 192/75/EGK rendelet említett rendelkezéseinek alkalmazásakor azáltal, hogy előírják, hogy a visszatérítés legalacsonyabb mértékének meghatározásakor a szóban forgó egyedi rendeltetési helyek tekintetében rögzített külön visszatérítési ráták nem vehetők figyelembe annál alacsonyabb szinten, mint a más tagsággal nem rendelkező országok esetében alkalmazandó legalacsonyabb visszatérítés; mivel ezt a mentességet – Ausztria esete kivételével – az 1611/68/EGK rendelet és az 1578/70/EGK rendelet előírta;

mivel a visszatérítés legalacsonyabb mértéke következhet a visszatérítés rögzítésének elmaradásából is;

mivel az Egyesült Államokba (E övezet) irányuló kivitel tekintetében bizonyos esetekben nem rögzítik az egyes tejtermékek utáni visszatérítést; mivel a visszatérítés legalacsonyabb mértékének meghatározásakor rendelkezni kell mentességről azokban az esetekben, amikor az Egyesült Államokban bevezetett intézkedések garantálják, hogy a más rendeltetési helyek tekintetében visszatérítésben részesülő termékeket ne lehessen az E övezetbe importálni; mivel a tapasztalatok azt mutatták, hogy az e rendelet II. mellékletében felsorolt termékek részesülhetnek ebből a mentességből nem csak a 192/76/EGK rendelet 11. cikke (2) bekezdése, hanem a 441/69/EGK rendelet 2. cikke (4) bekezdése és a 3. cikke (1) bekezdése alkalmazásának tekintetében is; mivel ezeket a mentességeket el kell törölni az olyan termékek tekintetében, amelyekre a fenti feltételek már nem teljesülnek; mivel az 518/76/EGK rendelet már előírt ilyen irányú rendelkezést;

mivel a D és az E rendeltetési övezetet, amelyek Spanyolországnak és az Egyesült Államoknak felelnek meg rendre, a legutóbb a 37/75/EGK rendelettel [19] módosított, a tej és tejtermékek utáni export-visszatérítés alkalmazására vonatkozó részletes szabályokról szóló, 1968. július 27-i 1098/68/EGK bizottsági rendelet [20] melléklete határozta meg;

mivel az e rendeletben előírt intézkedések összhangban vannak a Tej- és Tejtermékpiaci Irányítóbizottság véleményével,

ELFOGADTA EZT A RENDELETET:

1. cikk

A legalacsonyabb visszatérítési rátának a 192/75/EGK rendelet 11. cikke értelmében történő meghatározásakor nem veszik figyelembe egy visszatérítés rögzítésének elmaradását vagy a külön visszatérítést,

- amelyet az I. mellékletben felsorolt termékeknek az ugyanott felsorolt rendeltetési helyek valamelyikére történő kivitelére rögzítettek, és

- amelynek mértéke alacsonyabb, mint a más rendeltetési helyekre megállapított legalacsonyabb visszatérítési ráta.

2. cikk

A II. mellékletben felsorolt, az E övezetbe exportált termékek utáni visszatérítés rögzítésének elmaradását nem veszik figyelembe:

- a legalacsonyabb visszatérítési rátának a 192/75/EGK rendelet 11. cikkének (2) bekezdése értelmében történő meghatározásakor,

- a 441/69/EGK rendelet 2. cikke (4) bekezdése utolsó albekezdésének és 3. cikke (1) bekezdésének alkalmazásakor.

3. cikk

Az 1324/68/EGK rendelet I. mellékletében:

a) a 04.04 E. I. b) 2. alszámot el kell hagyni;

b) a 04.04 E. I. b) 5. alszám a következőképpen módosul:

- a "Danbo" előtt a "Butterkäse" kifejezéssel egészül ki,

- a "Saint-Paulin" után a "Tilsit" kifejezéssel egészül ki.

4. cikk

Az 1611/68/EGK, az 1578/70/EGK és az 518/76/EGK rendelet hatályát veszti.

5. cikk

Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1978. április 18-án.

a Bizottság részéről

Finn Gundelach

alelnök

[1] HL L 303., 1977.11.28., 1. o.

[2] HL L 148., 1968.6.28., 13. o.

[3] HL L 264., 1972.11.23., 1. o.

[4] HL L 155., 1968.7.3., 1. o.

[5] HL L 286., 1973.10.13., 15. o.

[6] HL L 252., 1968.10.16., 14. o.

[7] HL L 172., 1970.8.5., 25. o.

[8] HL L 61., 1976.3.9., 7. o.

[9] HL L 286., 1973.10.13., 15. o.

[10] HL L 215., 1968.8.30., 25. o.

[11] HL L 162., 1977.7.1., 9. o.

[12] HL L 25., 1975.1.31., 1. o.

[13] HL L 40., 1978.2.10., 7. o.

[14] HL L 59., 1969.3.10., 3. o.

[15] HL L 211., 1973. 8.1., 8. o.

[16] HL L 16., 1978.1.20., 8. o.

[17] HL L 156., 1976.6.17., 14. o.

[18] HL L 172., 1970.8.5., 26. o.

[19] HL L 5., 1975.1.9., 7. o.

[20] HL L 184., 1968.7.29., 10. o.

--------------------------------------------------

I. MELLÉKLET

Közös Vámtarifa szerinti vámtarifaszám | Megnevezés | Rendeltetési hely |

04.04 | Sajt és túró | Ausztria D övezet |

04.04 D | Ömlesztett sajt, nem reszelve, nem őrölve: II.Az ementáli, gruyère és appenzell sajtokból készült sajtoktól eltérő sajtok | Svájc |

ex 04.04 E I b) 5 | Az 1324/68/EGK rendelet I. mellékletének jegyzékében található termékek | Svájc |

--------------------------------------------------

II. MELLÉKLET

Közös Vámtarifa szerinti vámtarifaszám | Megnevezés | Rendeltetési hely |

04.01 | Tej és tejszín, frissen, nem sűrítve és cukrozatlanul | E övezet |

04.02 | Tej és tejszín, tartósítva, sűrítve és cukrozva | E övezet |

04.03 | Vaj | E övezet |

23.07 | Édesített takarmány; állati takarmányban használt más típusú egyéb készítmények: B.Más, mint hal és tengeri emlős részeit tartalmazó oldat, a 17.02 B és a 21.07 F II alszám alá tartozó keményítő-, szőlőcukor- vagy szőlőcukorszirup-tartalommal, vagy tejterméktartalommal:I.Keményítő-, szőlőcukor- vagy szőlőcukorszirup-tartalommal:a)Keményítőtartalom nélkül vagy legfeljebb 10 tömegszázaléknyi keményítőtartalommal:3.legalább 50, de kevesebb mint 75 tömegszázaléknyi tejterméktartalommal4.legalább 75 tömegszázaléknyi tejterméktartalommalII.Keményítő-, szőlőcukor vagy szőlőcukorszirup-tartalom nélkül, de tejterméktartalommal | E övezet |

--------------------------------------------------